Twee brakke,’n bok en ’n boontjieveld | rooi rose Twee brakke,’n bok en ’n boontjieveld | rooi rose
Twee brakke,’n bok en ’n boontjieveld
’n Man wat gedink het dat hy sy geliefde hond Bo nooit weer sal sien nie, het amper met driemaal soveel troeteldiere opgeëindig nadat sy swart Labrador met ’n ander hond én ’n bok huis toe gekom het. Ons is saam met die res van die wêreld gaande oor Bo en sy nuwe vriende, en ons weet dat jy net so mal gaan wees oor dié video!
Twee brakke,’n bok en ’n boontjieveld – Deur Zoë Salzwedel. Hooffoto: Pixabay
Verbeel jou dié prentjie: ’n Swart Labrador, ’n wit Labrador en ’n bok hardloop deur ’n boontjieveld … Ja, ’n bok! Dit klink soos ’n verhaal uit ’n kinderstorieboek, maar dít is presies wat Kyle Krier van Concordia in Kansas op video vasgevang het – en net die swart Labrador is syne!
Kyle Krier se vrou Laura, het die vorige aand soos oudergewoonte hulle troetelhond (’n swart Labrador genaamd Bo) uitgeneem om ’n draaitjie te loop voordat hulle gaan slaap vir die nag. Maar Bo het eenvoudig net nie weer huis toe gekom nie… Dít is tog enige troeteldierliefhebber se grootste vrees!
“My vrou het vir my vertel dat daar ‘n ander wit hond in ons tuin was, en dat sy vermoed dat Bo saam met hóm die pad gevat het,” het Kyle aanlyn geskryf. “Ons het orals gesoek en kon hom nie vind nie. Ons het toe maar besluit om huis toe te gaan en daar te wag vir hom. Maar hy het net nooit opgedaag nie. Ek het die volgende oggend vroeg uitgegaan om hom te gaan soek, maar weereens sonder sukses.”
Nadat Kyle byna alle hoop verloor het dat Bo sal terugkom, het hy tot sy verbasing ’n oproep ontvang waarin Laura vir hom vertel het dat daar ’n hond wat soos Bo lyk deur iemand in die dorp raakgesien is. Maar dié hond was nie alleen nie …
“My vrou het ’n oproep gekry dat iemand sopas ’n swart Labrador,’n wit Labrador én ’n bok in ’n veld sien speel het. My vrou het my gebel om die nuus te vertel en ek het dadelik geweet dat dit beslis net ons hond kan wees wat so iets sal aanvang.”
Kyle het in sy rooi bakkie geklim en na die plek toe gery waar die groep laaste gesien is. Binnekort het hy die toneel gesien wat sy buurman beskryf het. Hy het gesien hoe Bo rondhardloop, gevolg deur twee ander diere waarvan een ’n bok was. Kyle het vir Bo geroep en toe verfilm wat daarna gebeur het.
“Ek het afgevat by die werk om hulle te gaan soek. En daar kry ek toe waaragtig dié vreemde groep vriende aan die oostekant van die hoofweg in ’n boontjieveld.”
Die video wat Kyle geneem het van Bo se terugkeer het sedert 12 Januarie 2019 meer as 200 000 views op YouTube gekry. Sy oorspronklike video op Facebook is reeds meer as 10 miljoen keer gekyk, is meer as 178 000 keer geshare, en 29 000 mense van regoor die wêreld het op sy video kommentaar gelewer.
Soos dit blyk, is die wit Labrador en bok nie onbekende karakters vir die Krier-gesin nie. Die twee is Ozzy en Libby, en hulle behoort aan die Krier’s se bure, Chris en Shawna Huggans.
“Dit was een van daardie stories wat jy vir jou familie en vriende vertel en hulle glo jou nie,” het Kyle gesê. “Maar dan kyk jy na die video en sien dat dit régtig gebeur het.”
Bo en sy gesin:
Dit is duidelik dat Bo beslis ’n handvol kan wees as ’n mens Laura se Instagram-inskrywing lees:
With all the Christmas celebration’s we forgot to wish our sweet Pup Bo a very Happy First birthday on Christmas day! Although he is crazy, energetic and always seems to run off he has brought so much joy to our family! We love our Bo! We also still think of our last one a lot miss you Jax! I grew up in a home without animals it is amazing how much a family can love their pets!❤️?
A post shared by Laura Krier (@laurak1130) on Dec 26, 2018 at 12:55pm PST
Ons is bly om te kan sê dat Bo, Libby en Ozzy veilig tuis is. En dat die Krier-gesin ’n skreeusnaakse en bisarre storie het wat ’n mens slegs kan glo as jy eers die video gesien het.